Predkladacia správa

Podľa Plánu práce vlády SR na rok 2002 má Ministerstvo práce, sociálnych vecí a rodiny SR v spolupráci s podpredsedom vlády P. Csákym, Ministerstvom vnútra SR a Ministerstvom spravodlivosti SR v  novembri 2002 predložiť materiál “Národná stratégia prevencie a eliminácie násilia páchaného na ženách a v rodinách”.

Táto úloha vyplynula z opatrenia č. 14 Koncepcie rovnosti príležitostí žien a mužov, ktoré ukladá vypracovanie stratégie Ministerstvu práce, sociálnych vecí a rodiny SR a Rade vlády SR pre prevenciu kriminality. Opatrenia a odporúčania Koncepcie rovnosti príležitostí žien a mužov obsahujú úlohy pre jednotlivé zodpovedné rezorty a mimovládne organizácie v celej šírke problematiky násilia páchaného na ženách a v rodinách. Ich plnenie sa každoročne vyhodnocuje.

Východiská Národnej stratégie prevencie a eliminácie násilia páchaného na ženách a v rodinách bude potrebné zosúladiť s  pripravovanými celkovými programovými a koncepčnými zmenami v sociálnej oblasti, vyplývajúcimi z  Programového vyhlásenia vlády SR a prerokovať ich so zainteresovanými rezortami.

Materiál nemá finančný, ekonomický, environmentálny vplyv, ani vplyv na zamestnanosť. 

Vzhľadom na uvedené Ministerstvo práce, sociálnych vecí a rodiny SR navrhuje zrušiť úlohu č. 6 uvedenú v Pláne práce vlády SR na mesiac november 2002 Národná stratégia prevencie a eliminácie násilia páchaného na ženách a v rodinách, s tým, že túto predloží na rokovanie vlády SR ako iniciatívny materiál v roku 2003.